地名: 慈仁 (慶尚道, 縣（監）)
年: 1595.0

○午正, 上御別殿, 講《周易》。 特進官行判敦寧府事鄭崑壽、
                【爲人溫雅, 過於慈仁, 人無知與不知, 唯以救濟爲心。 且酷愛書籍, 備(請)
                    〔諳〕
                  典故, 古今世家族係, 亦無不通, 至有子孫, 不知其先係而來問者, 世稱鄭某族譜。 但眞率少威重, 素無弘濟之才, 豈足爲亂世之宰輔乎?】
              知 經筵事戶曹判書金睟、
                【局量褊狹, 未免察察。 嘗爲嶺南方伯, 以築邊城, 籍軍丁, 重失人心, 一道之人怨之曰: "倭寇來何遲?" 及倭寇至, 人皆潰散, 而莫能節制收拾。 時(郭再佑)
                      〔郭再祐〕
                    
                  , 以義兵起, 至欲斬睟, 以慰軍情, 賴金誠一之救解, 得免於死。】
              參贊官右承旨柳永詢、檢討官修撰鄭經世、典經正字尹義立入侍。 上謂金睟曰: "接待都監啓辭中, 銅雀藏船事, 判書知之乎?" 對曰: "臣未得知之矣。" 上曰: "蓋非尋常捕捉事也。 去夜予疑其賊中偵探者來, 而未究其曲折。 豈料沈惟敬, 暗送倭奴乎?" 仍以接待都監草記示之。 柳永詢啓曰: "政院亦疑偵探者之來, 而未料其他。" 上曰: "沈惟敬送倭二人偵探云, 甚可駭也。 此倭方來而見捉乎? 旣到此還歸而相遇乎? 若偵探而還歸, 則必遂其奸謀, 痛心痛心。" 金睟曰: "以草記見之, 似是旣來而還歸矣。" 上曰: "非特此一遭爲然, 平時賊必每來偵探而去也。 我國動靜, 何事不知?" 柳永詢曰: "如或偵(採)
                〔探〕
              , 必交我國人而爲之。" 金睟曰: "變着唐服, 則誰能知之?" 上曰: "變着唐服, 則無處不行矣。 雖着我國之服, 無由識別, 入于南大門, 豈能知而禁之乎?" 柳永詢曰: "近間祭享節次, 臣聞之于差祭之官, 則宗廟行祭時, 以常沙器、常鍾子, 代爵用之, 非徒大小不均, 破陋未安。 頃見禮曹公事, 有令司饔院, 燔造器皿之事, 至於推考官員。 如此器皿, 亦可燔造也。" 金睟曰: "大小不均, 破陋未安, 果如永詢之所達。 令該曹, 精潔改備, 何如?" 柳永詢曰: "各陵(氐)
                〔底〕
              村家, 借而用之, 至於釜鼎、匙筯, 亦莫不然, 麤陋不潔, 不成貌樣, 此等器皿, 極爲未安。 亦言于該曹, 使之改備何如?"
                【當上年, 人相屠食之日, 陵(氐)
                    〔底〕
                  居人, 率皆飢饉丐乞, 以死人之肉, 爲命者也, 而借用器皿, 以供祭享, 其爲不潔, 有難忍言。 洋洋在天之靈, 亦豈陟降庭止, 而默佑於冥冥之中也? 痛哉!】
              
              鄭崑壽進啓曰: "臣以獻官, 行祭于宗廟時, 亦親見之, 器皿等物, 誠爲未安。 方今祭器, 亦嘗不備, 上下固當刻意崇儉之秋, 自上若先崇儉德, 則公卿大夫以至庶人, 莫不崇儉, 而財用自足矣。 昔衛文公, 以大布之衣、大帛之冠, 昭示儉德, 故初年革車三十乘, 而季年至於三百乘云。 此節用崇儉之所致也。 今當殘破之餘, 百物蕩盡, 籩豆器皿, 亦不能備, 則銀器之用於御供者, 固爲不可, 當以沙器代之。 又必屢下哀痛之敎, 而凡事減損於平日, 則民可以得蒙一分之惠, 而因此亦可足用矣。 如此則宗廟祭器, 次次漸備, 亦何難之有?" 鄭經世進曰: "鄭崑壽啓達之言極好。 內庭之事, 外人所難知。 臣不敢知內間衣服、水剌
                【御膳也。】
              之何如, 而古人有言曰: ‘願君(母忌)
                〔毋忘〕
              在〈莒〉 之時。’ 自上若以在關西之時爲心, 則其於討賊復讎, 自不敢少弛其思慮也。 臣竊聞尙方, 方造銀器云。 外間所聞之言, 雖未知其皆實, 而若果有之, 則亦非此時所可爲者也。" 尹義立啓曰: "還都以後, 連有事故, 一未得親祀於太廟, 尤爲未安。 待秋涼親祀, 恐爲合當。" 金睟曰: "太廟設於私家, 地勢狹窄。 若親祭, 則不能成禮, 似難行矣。" 尹義立曰: "只論親祀當否, 地勢狹窄, 非所論也。" 鄭崑壽曰: "還都之後, 尙未親祭, 果爲未安。 雖使代行, 亦不可廢也。" 鄭經世曰: "《易》曰: ‘作事謀始。’ 凡事不可不謀始。 行長若或撤兵, 則前頭必多有措處之事。 須及此時, 與大臣商議預定可也。 行賊若退, 而强要通信使, 則我國終將何以處之? 彼賊乃萬世不共戴天之讎, 更遣通信, 決無是理, 而信使之說, 旣已發端。 今若遣使, 則天地間, 更擧何顔? 臣意如此等事, 朝廷當預爲講定。" 上曰: "此則不然。 旣請封倭, 他又何愧?" 鄭經世曰: "事不謀始, 每每如此。 此臣所以云云者也。" 上曰: "封秀吉誥命, 有曰: ‘朝鮮國王, 爲爾代請。’ 爲讎賊至請寵章, 而獨惜通信使乎? 予意恐不宜如此。 萬一, 皇帝降勑, 使送信使, 則我國以何說辭? 若不從, 則是違逆皇命, 亦豈可乎?" 鄭經世曰: "臣以(比)
                〔此〕
              爲懼矣。" 上曰: "大槪議論是非間, 忽然定之, 而終至於如此, 疑必有使之然者矣。" 鄭經世曰: "所謂羈縻者, 以我國迫不得已, 爲此苟延之計而已。 其萬世不共之讎, 固未嘗忘也。 我國生聚訓鍊, 將以圖後事, 而今若通信, 則生聚訓鍊, 亦奚用哉? 且倭奴往來, 必多貽弊之事。 在平時猶難支, 況今殘破地方, 何以能支? 臣聞大臣之言, 或以爲: ‘通信使, 無以異於踰東家墻, 而摟其處子。’ 此言政好。" 上曰: "爲秀吉, 請于天朝, 至加寵章, 豈可謂之親迎乎?" 鄭經世曰: "我國不言請封, 而中國之執言如此。 通信一事, 尤不可不愼。" 上曰: "通信使, 或禮部題本、聖旨、或兵部, 迫脅入送, 至於降勑, 則何以爲之?" 鄭經世曰: "已往之事, 不須更言, 而當初若罪金應端, 則今亦可以有言矣。 旣不能謀始, 其何說之辭?" 上曰: "雖不至於降勑, 聖旨若令兵部, 移咨於我國, 使之通信, 則何以答之?" 鄭經世曰: "在我無失, 則可以有言, 而我旣先失, 不必兵部之言, 雖沈遊擊之言, 亦不能拒矣。 臣之所以從前多費辭說者此也。 且中原之事, 亦可知也。 此賊邈在我國邊上, 要索中原, 而中原聽命, 猶恐不及。 沈惟敬宣諭倭營, 天使進駐王京之後, 行長乃以面稟爲辭, 方始入歸。 不稟而徑請天使, 則是不敬也; 旣稟而到今變辭, 則是姦狡也。 中原所當詰責, 而反聽命焉, 中原之事, 可知也已。 聞唐官敬待小西飛。 當舍館初定之日, 惟敬盡撤其下處鋪陳而送之, 小西飛又怒居處之狹窄, 惟敬以其所入之家許之。 小西飛之見敬於中原, 亦必多矣。 觀黃愼狀啓, 秀吉大喜云。 臣以爲非喜許封, 喜其欺瞞天朝也。 往時, 我國將送通信使, 義智聞其言而大悅云, 何以異也? 其時通信使, 亦爲失策, 況今日乎?" 上曰: "其時通信使, 在我無失; 今則王章, 加於天下之賊, 可謂賞大盜也。 義理斁絶矣。" 鄭經世曰: "秀吉, 乃簒弑之賊, 故其時送通信使, 亦以爲失也。" 上曰: "此言則是也。 今之通信一事, 兵部移咨, 或 聖旨催送, 則何以處之? 今日講究者, 只此而已。 他不須言也。" 金睟曰: "只有兵部之咨, 則猶可以辭, 若進於此, 則似甚難矣。" 上曰: "萬分有一, 賊或留天使, 使與朝鮮使臣偕來, 而其間更有聖旨之嚴峻, 則此難處而可慮者也。" 鄭經世曰: "賊若謂, ‘爾國自初專心事大, 而上國之言, 何不聽從?’ 云云, 則此最可虞。 朝廷於此, 不可不預爲講定也。 如此而畢竟送通信使, 則是未免爲讎人之役也。" 柳永詢曰: "用是保存, 猶不可爲。 況未有若是而能保存者乎?" 鄭經世曰: "臣聞頃日砲、殺手試才單(字)
                〔子〕
              , 御書 ‘討賊復讎’ 四字而下云。 自上存心如此, 而在下之人, 不能體之, 豈不痛哉?" 上曰: "此言亦未安。 我國終不得不與賊通好。 予言何如? 此賊乃不共之讎, 而千萬世作爲隣國, 每每如是, 則終豈能拒之?" 金睟曰: "其勢終必至於通好矣。"